b'\n_START_ARTICLE_\nDvo\xc4\x8dlensko poimenovanje\n_START_PARAGRAPH_\nDv\xc3\xb3\xc4\x8dl\xc3\xa9nsko poimenov\xc3\xa1nje (s tujko binarna nomenklatura) je v biologiji standardni dogovor za poimenovanje vrst. Kakor nakazuje beseda\xc2\xa0\xc2\xbbdvo\xc4\x8dlenski\xc2\xab, se znanstveno ime tvori s kombinacijo dveh izrazov: imena roda in okrasnega pridevnika, oziroma ozna\xc4\x8devalca vrste. \xc4\x8ceprav se v\xc4\x8dasih podrobnosti razlikujejo, so pri rabi vsesplo\xc5\xa1no privzeli dolo\xc4\x8dene vidike._NEWLINE_Prvi del imena vedno pi\xc5\xa1emo z veliko, drugi pa z malo za\xc4\x8detnico, tudi \xc4\x8de izhaja iz lastnega imena. Na primer Canis lupus ali Anthus hodgsoni. Od preostalega besedila ga lo\xc4\x8dimo z le\xc5\xbee\xc4\x8dimi \xc4\x8drkami. Na primer Homo sapiens. Pri ro\xc4\x8dni pisavi se pod\xc4\x8drta. Pisanje specifi\xc4\x8dnega imena z malo je sodobni dogovor. Von Linn\xc3\xa9 je pisal ozna\xc4\x8devalec vrste vedno z veliko. Do zgodnjega 20. stoletja je bilo v navadi pisanje ozna\xc4\x8devalca vrste, \xc4\x8de je izhajalo iz lastnega imena._NEWLINE_Pri pisanju znanstvenega imena poleg obi\xc4\x8dajnega imena se znanstveno ime obi\xc4\x8dajno pi\xc5\xa1e v oklepajih. Na primer:\xc2\xa0\xc2\xbbdoma\xc4\x8di vrabec (Passer domesticus) je ogro\xc5\xbeen.\xc2\xab_NEWLINE_Rodovno ime lahko pri ponavljanju ali, \xc4\x8de navajamo ve\xc4\x8d vrst istega rodu, okraj\xc5\xa1amo z za\xc4\x8detno \xc4\x8drko, vendar ga nikoli ne smemo izpustiti (H. sapiens). V redkih primerih se je ta oblika v splo\xc5\xa1nem bolj uveljavila. Na primer bakterija Escherichia coli je po navadi zapisana kot E. coli, Tyrannosaurus rex pa je bolj znan kar kot T. rex.\n_START_SECTION_\nIzvor imen\n_START_PARAGRAPH_\nOzna\xc4\x8devalec vrste mora biti pridevnik, ki lo\xc4\x8di vrsto od roda. Rodovno ime in ozna\xc4\x8devalec vrste sta po navadi izpeljana iz latin\xc5\xa1\xc4\x8dine, \xc4\x8deprav to v splo\xc5\xa1nem ne velja. Imena v\xc4\x8dasih izhajajo iz stare gr\xc5\xa1\xc4\x8dine ali iz krajevnih jezikov, oziroma iz imena znanstvenika, ki je prvi odkril vrsto. Vendar so vedno latinizirana._NEWLINE_Taksonomi so dolo\xc4\x8dili imena vrst iz razli\xc4\x8dnih virov, vklju\xc4\x8dujo\xc4\x8d pomene v \xc5\xa1ali in besedne igre. Slovni\xc4\x8dno pa se imena vedno obravnava kot da bi bila latinska. Zaradi tega se dvo\xc4\x8dleno ime v\xc4\x8dasih imenuje\xc2\xa0\xc2\xbblatinsko ime\xc2\xab, \xc4\x8deprav na ta izraz biologi gledajo mrko. Druga\xc4\x8de pa je izraz znanstveno ime sprejemljivej\xc5\xa1i.'